Gales: S4C e à finît 25 agns
La television in lenghe galese S4C e à fat fieste ta chestis setemanis pai siei 25 agns di vite. Lis sôs trasmissions a jerin tacadis il prin di Novembar dal 1982 daspò di une grande campagne popolâr che e veve obleât il guvier conservadôr de Thatcher a dâ ai galês une television inte lôr lenghe proprie. Une campagne inviade inmò vie pai agns ’60, ma che e veve cjapât fuarce massime tor de fin dai agns ’70 sot de direzion de Cymdeithas yr Iaith Gymraeg (Societât pe lenghe galese). Par sostignî che bataie, centenârs e centenârs di galês a jerin finîts sot procès par vê partecipât ae ocupazion di studis televisîfs e di implants di trasmission, e par vê pidimentât o boicotât i canâi televisîfs inglês. Ta chescj agns S4C e à dât une grande man par incressi l’ûs dal galês, i siei programs plui di sucès a rivin ancje a 100 mil spetadôrs e doi dai films produsûts di cheste emitente a son stâts segnalâts tant che miôr film forest ai Oscars hollywoodians. Cumò, dut câs, la atenzion e je pontade su cemût movisi intai prossims agns framieç dai efiets causâts al mont de television de rivoluzion satelitâr e digjitâl.
(Font: Eurolang, 08/11/2007)
fur_Latn fur_Latn fra_Latn